CELEX: 52015PC0322
Language: lt
Date: 2015-07-01
Title: Pasiūlymas TARYBOS SPRENDIMAS kuriuo nustatoma pozicija, kurios Europos Sąjunga turi laikytis Pasaulio prekybos organizacijos Generalinėje taryboje dėl Kazachstano Respublikos stojimo į PPO

EUROPOS KOMISIJA
            Briuselis, 2015 07 01
            COM(2015) 322 final
            2015/0141(NLE)
            Pasiūlymas
            TARYBOS SPRENDIMAS
            kuriuo nustatoma pozicija, kurios Europos Sąjunga turi laikytis Pasaulio prekybos organizacijos Generalinėje taryboje dėl Kazachstano Respublikos stojimo į PPO
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindas ir tikslai
            
            
               Pasaulio prekybos organizacijos (PPO) narės ir Kazachstano Respublika pasiekė baigiamąjį derybų dėl Kazachstano Respublikos stojimo į šią organizaciją sąlygų etapą. Šios derybos buvo pradėtos 1996 m., Kazachstano Respublikai pateikus prašymą prisijungti prie PPO, ir truko 20 metų. Šio dokumento 5 punkte pateikiama stojimo sąlygų santrauka.
            
            
               Pateikdama Tarybai tvirtinti Kazachstano Respublikos stojimo į PPO sąlygas, Komisija išreiškia nuomonę, kad tai yra ne tik darnus, bet ir plataus masto rinkos atvėrimo įsipareigojimų rinkinys, kuris bus labai naudingas ir Kazachstano Respublikai, ir jos PPO prekybos partnerėms.
            
            
               •Derėjimas su esamomis politikos nuostatomis šioje politikos srityje
            
            
               
                  Daugiašališkumas yra vienas svarbiausių ES prekybos politikos principų – ES remia trečiųjų šalių stojimą į PPO, jei jos tenkina visus reikalavimus. 
               
            
            
               •Derėjimas su kitomis Sąjungos politikos sritimis
            
            
               
                  Šis pasiūlymas, atitinkantis ES išorės veiksmus, suteiks Kazachstanui vietą daugiašalės prekybos sistemoje ir sudarys sąlygas įgyvendinti naują Kazachstano ir Europos Sąjungos partnerystės ir bendradarbiavimo susitarimą.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Prieš ES oficialiai pritariant Kazachstano Respublikos stojimui, turi būti priimtas Tarybos sprendimas, kuriuo patvirtinamos Kazachstano Respublikos stojimo sąlygos, kaip reikalaujama pagal Sutarties dėl Europos Sąjungos veikimo (toliau – SESV) 218 straipsnio 9 dalį.
            
            
               •Subsidiarumo principas (neišimtinei kompetencijai) 
            
            
               Netaikoma. Prekybos politika priklauso išimtinei ES kompetencijai.
            
            
               •Proporcingumas
            
            
               Pagal 218 straipsnio 9 dalį būtinas Tarybos sprendimas.
            
            
               •Priemonės pasirinkimas
            
            
               Pagal 218 straipsnio 9 dalį būtinas Tarybos sprendimas.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
         
         
            
               •Ex-post vertinimas ir (arba) galiojančių teisės aktų tinkamumo patikros
            
            
               
                  Netaikoma
               
            
            
               •Konsultacijos su suinteresuotosiomis šalimis
            
            
               
                  Netaikoma
               
            
            
               •Tiriamųjų duomenų rinkimas ir naudojimas
            
            
               
                  Netaikoma
               
            
            
               •Poveikio vertinimas
            
            
               
                  Nebūtinas. Pagal 218 straipsnio 9 dalį būtinas Tarybos sprendimas.
               
            
            
               •Reglamentavimo kokybė ir supaprastinimas
            
            
               
                  Pasiūlymas nesusijęs su REFIT.
               
            
            
               •Pagrindinės teisės
            
            
               
                  Pasiūlymas neturi pasekmių, susijusių su pagrindinių teisių apsauga.
               
            
            
               4.POVEIKIS BIUDŽETUI
            
            
               
                  Pasiūlymai neturi poveikio biudžetui.
               
            
            
               5.KITI ASPEKTAI
            
            
               •Įgyvendinimo planai ir stebėjimo, vertinimo ir ataskaitų teikimo taisyklės
            
            
               
                  Netaikoma
               
            
            
               •Išsamus konkrečių šio pasiūlymo nuostatų paaiškinimas
            
            
               Stojimo sąlygų santrauka
            
            
               Įsipareigojimų sąrašai
            
         
         
            
               Visos prekės
            
            
               Kazachstano muitų tarifų sąraše yra 11 812 nacionalinių muitų tarifų eilučių (kiekvieną jų sudaro 10 skaitmenų). Yra 2 441 žemės ūkio muitų tarifų eilutė ir 9 371 ne žemės ūkio muitų tarifų eilutė.
            
            
               Per 5 metus nuo įstojimo (iki 2020 m.) Kazachstanas baigs įgyvendinti savo įsipareigojimus dėl apribotųjų normų. Tarifų eilučių, kurioms taikomas ad valorem tarifas (10 602 iš 11 812), galutinių apribotųjų normų (toliau – GAN), nustatytų Kazachstano sąraše, vidurkis yra 6,9 proc. 
            
            
               Dažnai tokie tarifai yra mažesni už taikomus Eurazijos ekonominėje sąjungoje. Kazachstanas ketina panaikinti išimtis, kuriomis grindžiami šie tarifai, ir suderinti jų normas su Europos Sąjunga. Tai bus pradėta daryti ne anksčiau kaip po trejų su puse metų nuo visiško galutinių apribotųjų normų įgyvendinimo, pasitelkiant specialų mechanizmą, aprašytą darbo grupės ataskaitoje (žr. toliau). 
            
            
               Tarifai pramoninėms prekėms 
            
            
               –Ne žemės ūkio produktų GAN vidurkis yra 6 proc.
            
            
               –Didžiausios vidutinės normos (apie 8–10 proc.) taikomos baldų, stiklo ir keramikos sektoriuose. 
            
            
               –Kazachstanas sutinka taikyti bemuitį režimą vaistams ir informacinių technologijų produktams, galutinė apribotoji norma šiems produktams – 0 proc.
            
            
               –Didžiausi tarifai (15 proc.) taikomi tam tikriems konkretiems ir spalvotiesiems metalams ir baldams. 
            
            
               –Kai kurioms pramoninėms prekėms taikomi ne ad valorem GAN įsipareigojimai: specialios normos tekstilei ir avalynei ir sudėtinės normos naudotiems lengviesiems automobiliams.
            
            
               Tarifai žemės ūkio prekėms 
            
            
               –Įsipareigojimai dėl ad valorem muitų taikomi 71 proc. Kazachstano sąraše esančių žemės ūkio produktų. GAN įsipareigojimų, taikomų atitinkamoms tarifų eilutėms, vidurkis yra 8,3 proc. 
            
            
               –Žemės ūkio srityje ne ad valorem įsipareigojimai susiję su specialiomis, mišriomis ir sudėtinėmis GAN, kurios visų pirma taikomos paukštienai, sūriams, konditerijos gaminiams, vynui, spiritiniams gėrimams, vaisių sultims ir ryžiams.
            
            
               –Eksporto muitai
            
            
               Kazachstano Respublika įsipareigojo pašalinti arba sumažinti ir neįvesti naujų eksporto muitų 370 produktų, dėl kurių yra suinteresuoti ES eksportuotojai. Be to, jei Eurazijos ekonominėje sąjungoje muitai bus suvienodinti, Kazachstano tarifai bus sumažinti iki atitinkamų mažiausių, taikomų Kazachstane arba Rusijos Federacijoje.
            
            
               Paslaugos 
            
            
               Kazachstano Respublika prisiims įsipareigojimus dėl patekimo į rinką ir nacionalinių sąlygų įvairiuose paslaugų sektoriuose, įskaitant profesines, kompiuterių ir kitas verslo paslaugas, komunikacijos paslaugas, statybos paslaugas, platinimo paslaugas, švietimo paslaugas, aplinkos apsaugos apsaugas, finansines (draudimo ir banko) paslaugas, sveikatos priežiūros ir socialines paslaugas, turizmo paslaugas ir transporto paslaugas.
            
            
               Įsipareigojimai pagal protokolą
            
            
               Baigiamajame daugiašaliame stojimo proceso etape PPO narės siekė bendrai užtikrinti, kad Kazachstano Respublikos prekybos įstatymai ir institucijos iš esmės atitiktų PPO taisykles ir susitarimus, ir šias nuostatas išdėstė Stojimo protokole ir Darbo grupės ataskaitoje. Atsižvelgdama į tai Kazachstano Respublika ėmė vykdyti standartinius įsipareigojimus, numatytus Darbo grupės ataskaitoje, ir neprašė taikyti jokių pereinamųjų laikotarpių, išskyrus pereinamąjį laikotarpį dėl PPO susitarimo dėl investicinių priemonių, susijusių su prekyba.
            
            
               ES ypač svarbūs šie klausimai:
            
         
         
            
               Prieiga prie vamzdynų
            
            
               Užsienio investicijų gavusiems Kazachstano juridiniams asmenims, pagal nacionalinę teisę išgaunantiems žalią naftą ir dujas, bus suteikta nediskriminacinė prieiga prie vamzdynų, kuriuos pagal nacionalinę teisę iš dalies arba visiškai valdo ir kontroliuoja šalies valdžia, atsižvelgiant į laisvus tų vamzdynų pajėgumus ir į jau egzistuojančias prieigos teises.
            
            
               Valstybei priklausančios ir valstybės kontroliuojamos įmonės bei įmonės, kurioms suteiktos specialiosios ir išimtinės privilegijos 
            
            
               Nuo įstojimo dienos tokios įmonės, vykdydamos komercinę veiklą, visus pirkimo sandorius, kurie nėra skirti vyriausybei, ir visus tarptautinės prekybos pardavimo sandorius vykdys pagal galiojančias PPO steigimo sutarties nuostatas. Tokius pirkimo ir pardavimo sandorius šios įmonės vykdys atsižvelgdamos į komercinius veiksnius, įskaitant kainą, kokybę, galimybes gauti prekes, jų paklausą, transportavimą, o kitų PPO narių įmonėms suteiks tinkamas galimybes įprastos verslo praktikos sąlygomis konkuruoti siekiant šių pirkimo ar pardavimo sandorių.
            
            
               Kainodaros politika
            
            
               Nuo įstojimo dienos Kazachstanas kontroliuos produktų ir paslaugų kainas laikydamasis PPO steigimo sutarties ir atsižvelgdamas į eksportuojančiųjų valstybių narių interesus. Kainų kontrolės priemonės nebus taikomos prekių vidaus gamybai apsaugoti ir jomis nebus trukdoma įgyvendinti Kazachstano įsipareigojimų dėl paslaugų. 
            
            
               Ketinimas suderinti Kazachstano ir Eurazijos ekonominės sąjungos muitų tarifų normas
            
            
               Nustatytas specialus mechanizmas, užtikrinsiantis, kad atitinkamoms PPO narėms derama kompensacija būtų suteikta dar iki tarifų normos suderinimo. Jei Eurazijos ekonominė sąjunga sutartos kompensacijos nesuteiks, bus toliau taikomas Kazachstano muitų tarifų sąrašas.
            
            
               Muitinis įvertinimas
            
            
               Nuo įstojimo dienos Kazachstanas taikys savo muitinio įvertinimo įstatymus, kitus teisės aktus ir praktiką, įskaitant tuos, kuriais siekiama išvengti nepakankamo prekių įvertinimo, laikydamasis PPO steigimo sutarties, įskaitant 1994 m. PPO bendrojo susitarimo dėl muitų tarifų ir prekybos (1994 m. GATT) I straipsnį ir PPO susitarimą dėl 1994 m. GATT VII straipsnio įgyvendinimo. Tai reiškia, prekių muitiniam vertinimui Kazachstanas netaikys jokios formos minimalios vertės, pvz., orientacinių kainų, arba nustatytų vertinimo lentelių.
            
            
               Sanitarinės ir fitosanitarinės priemonės
            
            
               Kazachstanas įsipareigojo derėtis ir susitarti su trečiosiomis šalimis dėl dvišalių veterinarijos sertifikatų prekėms, kurias įvežant į Kazachstano teritoriją taikoma veterinarinė kontrolė, taikytinų iki tokioms prekėms įsigalios trečiosioms šalims skirti Eurazijos ekonominės sąjungos veterinarijos sertifikatai (ES ir Kazachstanas yra susiderėję dėl tokių sertifikatų – jie turėtų įsigalioti 2015 m. liepos 15 d.). Be to, įgyvendindamas Eurazijos sąjungos sprendimus, Kazachstanas nereikalaus, kad įmonė, norinti importuoti į Kazachstaną mažos rizikos produktus, būtų įtraukta į registrą arba kad būtų pateiktos teigiamos joje atlikto audito išvados. Be to, tais atvejais, kai Eurazijos ekonominės sąjungos arba nacionaliniu lygmeniu nėra nustatyta privalomų veterinarijos ar fitosanitarijos arba sanitarinių epidemiologijos ir higienos reikalavimų, Kazachstanas taikys atitinkamus tarptautinius standartus, gaires ir rekomendacijas pagal PPO sanitarijos ir fitosanitarijos (SFS) susitarimą. Tais atvejais, kai galiojanti SFS priemonė neatitinka tarptautinių standartų (jeigu tokie yra), Kazachstane bus taikomi atitinkami tarptautiniai standartai ar jų elementai, nebent būtų pateiktas mokslinis tokios priemonės pagrindimas, kaip nustatyta PPO SFS susitarime.
            
            
               Sutartis dėl viešųjų pirkimų
            
            
               Kazachstanas ketina prisijungti prie PPO sutarties dėl viešųjų pirkimų. Įstojęs į PPO Kazachstanas paprašys suteikti jam sutarties stebėtojo statusą ir per ketverius metus nuo įstojimo pateiks narystės paraišką kartu su siūloma aprėptimi. 
            
            
               2015/0141 (NLE)
            
            
               Pasiūlymas
            
            
               TARYBOS SPRENDIMAS
            
            
               kuriuo nustatoma pozicija, kurios Europos Sąjunga turi laikytis Pasaulio prekybos organizacijos Generalinėje taryboje dėl Kazachstano Respublikos stojimo į PPO
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnio 2 dalį ir 207 straipsnio 4 dalies pirmą pastraipą kartu su 218 straipsnio 9 dalimi,
            
         
         
            
               atsižvelgdama į Europos Komisijos pasiūlymą,
            
            
               kadangi:
            
            
               1)1996 m. sausio 29 d. Kazachstano Respublikos Vyriausybė pateikė prašymą prisijungti prie Marakešo sutarties, kuria įsteigiama Pasaulio prekybos organizacija (toliau – PPO), pagal tos Sutarties XII straipsnį;
            
            
               2)siekiant susitarti dėl Kazachstano Respublikai ir visoms PPO narėms priimtinų stojimo sąlygų, 1996 m. vasario 6 d. įsteigta Kazachstano Respublikos stojimo į PPO darbo grupė;
            
            
               3)Komisija Sąjungos vardu derėjosi dėl išsamaus Kazachstano Respublikos prisiimamų rinkos atvėrimo įsipareigojimų, kurie tenkina Sąjungos reikalavimus dėl muitų tarifų, eksporto muitų ir prekybos paslaugomis, rinkinio;
            
            
               4)šie įsipareigojimai yra įtraukti į Kazachstano Respublikos stojimo į PPO protokolą;
            
            
               5)tikimasi, kad stojimas į PPO turės teigiamo ir ilgalaikio poveikio ekonominės reformos procesui bei tvariam vystymuisi Kazachstano Respublikoje;
            
            
               6)todėl stojimo protokolas turėtų būti patvirtintas;
            
            
               7)PPO steigimo sutarties XII straipsnyje nustatyta, kad dėl stojimo sąlygų turi susitarti stojančioji šalis ir PPO, o stojimo sąlygas PPO vardu tvirtina PPO Ministrų konferencija; PPO steigimo sutarties IV straipsnio 2 dalyje nustatyta, kad kai nevyksta Ministrų konferencijos susirinkimai, jos funkcijas vykdo Generalinė taryba;
            
            
               8)todėl būtina nustatyti Sąjungos poziciją dėl Kazachstano Respublikos stojimo į PPO, kurios ji laikysis PPO Generalinėje taryboje,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Pozicija, kurios Europos Sąjunga laikysis Pasaulio prekybos organizacijos Generalinėje taryboje dėl Kazachstano Respublikos stojimo į PPO, yra pritarti stojimui.
            
            
               2 straipsnis
            
            
               Šis sprendimas įsigalioja jo priėmimo dieną.
            
            
               Priimta Briuselyje
            
            
               
                     Tarybos vardu
               
               
                     Pirmininkas